Abokholo LwesiKrestu Batshengisela Besola Ukukhonza iFlag
abatshengiseleyo laba eHarare bahambise incwadi yezikhalazo kumpathintambo wezemfundo besithi kamise lolu hlelo ngoba luphambana lenkolo yabo
HARARE — Abokholo lwesiKristu eHarare, phansi kwenhlanganiso yePrayer Network Zimbabwe, batshengisele besola inyathelo likamphathintambo wezemfundo uDr Lazarus Dokora, lokusungula uhlelo lokukhonza iFlag olwe National Schools Pledge ezikolweni, bethi bafuna lumiswe khona manje. Ngabakade betshengisela labo, behlabela ingoma ebihlatshelwa ezikolweni, besedlula phambi kwe dale lephalamende, belubhekise emahofisini kamphathintambo wezemfundo. Ubengekho uDokora, ebikwa ephandle kwelizwe, ehambe ngomsebenzi, kodwa isimanga ebonakale emsakazweni kamabonakude weZBC, endabeni zemini, ekhuluma ngodaba lunye. Ugwalo lwezikhalazo lwamukelwe ngosaphethe isikhundla sokuba ngunobhala jikelele, umnumzana Peter Muzawazi. Unkhokheli walenhlanganiso,ye Prayer Network Zimbabwe, umnumzana Jacob Ngarivhume, uthi bakubone kufanele ukutshengisela, besola lelinyathelo likaDokora, abalufanisa lokholo lwe Satanism. Bebekhona abafundisi abavele kumabandla ehlukeneyo ezokholo lwesiKristu elizweni, okugoqela umfundisi Reason Mandlenkosi Ngwenya, othi lelinyathelo leyisa uzulu lokungamhloniphi. Wasola lokwenza kukaMuzawazi, obamkele ngokungabahloniphi kusobala ukuba akakuthathi ndiva abeze ngakho. Kube lokuxokozela lapho inkokheli ye NPZ, ibikele uzulu obeme phandle ngesiphatho sikaMuzawazi lokuthi uthe luzamiswa lolu hlelo okuyinto ayilanduleyo. Besekubangisanwa iLoud Speaker, uMuzawazi efuna ukuqoqondisa lokho, kodwa akalitholiswanga ithuba, sekukhutshwe amabattery kuspeaker.